ทีมนักฟุตบอลหมูป่าอะคาเดมี 8 คน ที่ออกจากถ้ำแข็งแรงดี ส่วนปฏิบัติการช่วยอีก 5 คนที่เหลือ เริ่มขึ้นแล้วเมื่อเวลา 10.08 น. ที่ผ่านมา
นายณรงค์ศักดิ์ โอสถธนากร ผู้บัญชาการศูนย์อำนวยการร่วมค้นหาผู้สูญหายในอุทยานถ้ำหลวง - ขุนน้ำนางนอน จังหวัดเชียงราย พร้อมด้วย นายแพทย์ทศเทพ  บุญทอง นายแพทย์สาธารณสุขจังหวัดเชียงราย ร่วมแถลงข่าวแก่สื่อมวลชน ถึงปฏิบัติการช่วยเหลือทีมนักฟุตบอลหมูป่าอะคาเดมี ว่า ขณะนี้เด็กๆ ที่ออกจากถ้ำทั้ง 8  คน อยู่ที่โรงพยาบาลเชียงรายประชานุเคราะห์ ปลอดภัยดี มีแพทย์ผู้เชี่ยวชาญทุกสาขาดูแลอย่างใกล้ชิด เด็กชุดแรก 4 คน ปลอดภัยและรู้สึกตัวดี มีอาการปอดบวมเล็กน้อย 2 คน แพทย์ให้การรักษาโดยให้ยาทางเส้นเลือด ส่วนอีก 2 คน แข็งแรงดี แต่ต้องเฝ้าระวัง โดยได้ส่งตัวอย่างเลือดไปตรวจทางห้องปฏิบัติการหาเชื้อโรคอุบัติใหม่ ซึ่งจะรู้ผลภายใน 24 - 48 ชั่วโมง เบื้องต้นให้อาหารอ่อน ส่วน 4 คน ที่ออกมาเมื่อวานนี้ (8 ก.ค.61) ทั้งหมดปลอดภัย รู้สึกตัวดี ระบุชื่อตัวเองได้  แพทย์ตรวจสุขภาพที่โรงพยาบาล พบว่าสุขภาพแข็งแรง มีบางรายร่างกายผอม อุณหภูมิร่างกายต่ำกว่าปกติ แพทย์ให้การรักษาทุกคนแล้ว และส่งเชื้อตรวจทางห้องปฏิบัติการ จะทราบผลภายใน  24 - 48 ชั่วโมง  
   
 โดยเมื่อวานนี้ได้อนุญาตให้ผู้ปกครองเยี่ยมผ่านห้องกั้นกระจก  ถ้าผลการตรวจไม่พบเชื้อโรคอันตราย จะให้เยี่ยมใกล้เตียง โดยต้องสวมชุดกั้นเชื้อและอยู่ห่างจากตัวเด็ก 2 เมตร ทั้งนี้รอผลการตรวจเลือดยืนยันอีกครั้ง โดยทุกรายจะต้องเฝ้าระวังตรวจค้นหาโรค 7 วัน จึงจะให้กลับบ้านได้

ขณะที่ ผู้บัญชาการเหตุการณ์ฯ กล่าวว่า ในช่วงบ่ายวันนี้หากแพทย์อนุญาต จะนำครอบครัวของเด็กไปเยี่ยมระยะไกลผ่านห้องกระจก โดยได้จัดเจ้าหน้าที่กระทรวงสาธารณสุข และกระทรวงการพัฒนาสังคมและความมั่นคงของมนุษย์ดูแล ยืนยันจะดูแลทุกคนอย่างดีตามแผนที่วางไว้ตั้งแต่ต้น    
    
สำหรับปฏิบัติชุดที่ 3 ช่วยเหลืออีก 5 คน ล่าสุด เจ้าหน้าที่ได้วางระบบทั้งขวดออกซิเจน เชือกและอุปกรณ์ต่างๆ เสร็จตั้งแต่ช่วงเช้า และได้เข้าปฏิบัติการใหม่เมื่อเวลา 10.08 น.ที่ผ่านมา (10 ก.ค.61) โดยมีนักดำน้ำ 19 นาย ดำน้ำเข้าไปแล้ว และได้คัดคนที่ไม่เกี่ยวข้องออก แม้ว่าฝนจะตกลงมา แต่ได้รับการยืนยันจากผู้ปฏิบัติทั้งหมดว่าน้ำในถ้ำยังปกติ ระดับน้ำใกล้เคียงกับวันแรก โดยวันแรกปฏิบัติการใช้เวลา 11 ชั่วโมง วันที่สองใช้เวลา 9 ชั่วโมง วันนี้หวังว่าจะใช้เวลาเท่าเดิมหรือเร็วขึ้น หากไม่มีอะไรผิดพลาด เด็กๆ อีก 4 คน ผู้ฝึกสอน 1 คน แพทย์  1 คน และเจ้าหน้าที่หน่วยซีล 3 คน จะออกมาทั้งหมด  
 
ศูนย์ปฎิบัติการประชาสัมพันธ์ถ้ำหลวง กรมประชาสัมพันธ์  
ศูนย์อำนวยการร่วมฯ 
10 ก.ค. 2561 เวลา 11.30 น.